Ο Νίκολας Μπερνς εκφράζει τα φιλελληνικά του αισθήματα σε ραδιογέφυρα Ελλάδας-Αμερικής. - 2001-07-10
Εξαίρει το ρόλο της Ελλάδας στα Βαλκάνια και τους ελληνοαμερικανούς για τη συμβολή τους στη σύσφιξη των σχέσεων Ελλάδας-Αμερικής.
Ο πρέσβης των Ηνωμένων Πολιτειών στην Αθήνα Νίκολας Μπέρνς, μιλώντας σε ραδιοφέφυρα της Ελληνικής Υπηρεσίας της «Φωνής της Αμερικής» με τον σταθμό «Σίτυ Ιντερνάσιοναλ» της Θεσσαλονίκης, εξήρε την Ελλάδα και τον Ελληνικό λαό, τονίζοντας ότι μετά την λήξη της τωρινής θητείας του, τον Σεπτέμβριο και την ανάληψη των νέων του καθηκόντων ως πρεσβευτού των Ηνωμένων Πολιτειών στον ΝΑΤΟ, θα επισκέπτεται περιοδικά την Ελλάδα, για να απολαμβάνει τις φυσικές καλλονές της και την υπέροχη φιλοξενία του λαού της. Όπως μεταδίδει ο Γιώργος Μπίστης από την Ουάσιγκτον, ο Αμερικανός πρέσβης, σε συνέντευξη που παραχώρησε από το γραφείο του στην Αθήνα, καθώς ετοιμάζεται να αναλάβει τη νέα του θέση στις Βρυξέλλες, υπογράμμισε τις «στενές, συμμαχικές και φιλικές σχέσεις» ανάμεσα στις δύο χώρες, ιδιαίτερα σε ό,τι αφορά «την προσπάθεια για ειρήνη και σταθερότητα στην περιοχή της Νοτιοανατολικής Ευρώπης». Κατά την έκφραση του κυρίου Μπέρνς: «Η Ελλάδα είναι η μόνη Βαλκανική χώρα μέλος του ΝΑΤΟ και της Ευρωπαϊκής Ένωσης και η μόνη χώρα με αναπτυγμένη, σταθερή, δημοκρατική και φιλελεύθερη οικονομία στην περιοχή, δεδομένου ότι όλες οι άλλες χώρες βορείως της Ελλάδας έκαναν τη δύσκολη μετάβαση από τον απολυταρχισμό στη δημοκρατία μέσα στην τελευταία δεκαετία. Για εμάς τους Αμερικανούς, η Ελλάδα αποτελεί πρότυπο του τι ενδεχομένως θα μπορούσαν να επιτύχουν στο μέλλον η Βοσνία, η Γιουγκοσλαβία, η Ρουμανία, η Βουλγαρία, η Πρώην Γιουγκοσλαβική Δημοκρατία της Μακεδονίας και η Αλβανία. Γι αυτό το λόγο έχουμε ενθαρρύνει την Ελληνική κυβέρνηση να διαδραματίσει ενεργό πολιτικό ρόλο στην περιοχή και με ικανοποίηση επισημαίνω ότι ο Υπουργός Εξωτερικών της Ελλάδας Γιώργος Παπανδρέου έχει στα τελευταία δύο χρόνια αναπτύξει μεγάλη δραστηριότητα κι έχει καταστεί θετικός παράγων στις προσπάθειες για την επίλυση των προβλημάτων στην περιοχή. » Στη συνέχεια ο Αμερικανός πρέσβης παρατήρησε ότι «από οικονομική άποψη η Ελλάδα είναι είτε ο κατ εξοχήν επενδυτής είτε ο κυριότερος εμπορικός εταίρος» σε κάθε μια από τις χώρες που προανέφερε. Επίσης, επισήμανε ότι η Ελλάδα συμμετέχει ενεργά στην πολυεθνική δύναμη που έχει αναπτυχθεί στη Βοσνία και τη Νατοϊκή δύναμη στο Κοσσυφοπέδιο. Ο κύριος Μπέρνς τόνισε ότι «όλα αυτά συνιστούν μια εντυπωσιακή αναγέννηση της Ελληνικής δραστηριότητας στα Βαλκάνια, που είναι ευπρόσδεκτη και από πολλές απόψεις αποτελεί καθοριστικό χαρακτηριστικό της Ελληνικής εξωτερικής πολιτικής. » Στο σημείο αυτό ο αμερικανός πρέσβης παρατήρησε: «Από χρόνια η Ελλάδα είχε στραμμένη την προσοχή της προς Ανατολάς λόγω των προβλημάτων στις σχέσεις της με την Τουρκία, αλλά τώρα με την βελτίωση των σχέσεων αυτών και λόγω των προκλήσεων που εκδηλώθηκαν στα βόρεια σύνορά της, η Ελληνική εξωτερική πολιτική τείνει να προσανατολίζεται προς Βορρά. Πιστεύω ότι αυτή είναι μια εξαιρετικά σημαντική αλλαγή και οι Ηνωμένες Πολιτείες θα συνεχίσουν να επιθυμούν στενή συνεργασία με την Ελλάδα στα πλαίσια των προσπαθειών για ειρήνη στα Βαλκάνια. » Αναφερόμενος στις σχέσεις ανάμεσα στις ΗΠΑ και την Ελλάδα, ο κ. Μπερνς είπε ότι είναι πολύ στενές, συμμαχικές και φιλικές και εξήρε την ελληνοαμερικανική κοινότητα για τις προσπάθειές της να συσφιχθούν οι σχέσεις αυτές ακόμα περισσότερο. Απαντώντας σε άλλη ερώτηση για το τι παίρνει από την Ελλάδα και τι ενδεχομένως θα τον έκανε να ξαναγυρίσει στην Ελλάδα σαν επισκέπτης, ο πρέσβης Νίκολας Μπέρνς είπε: «Είναι πολύ δύσκολο για κάποιον που έχει γνωρίσει την Ελλάδα να την ξεχάσει. Η Ελλάδα είναι μια όμορφη, πολύ όμορφη χώρα. Η σύζυγός μου και εγώ έχουμε ταξιδέψει σε πολλά μέρη της, στη Βόρειο Ελλάδα, την Ήπειρο, τη Μακεδονία, τη Θράκη. Έχουμε επίσης πάει σε όλα τα γνωστά και σε αρκετά λιγότερο γνωστά νησιά της. Έχουμε επισκεφθεί κάθε γωνιά της Πελοποννήσου. Ποτέ δεν θα ξεχάσουμε τις φυσικές καλλονές της και θα γυρίζουμε κάθε χρόνο για να περνούμε λίγες ημέρες εδώ.» Εκτός όμως από το Ελληνικό τοπίο ο κύριος Μπέρνς εξήρε και τον Ελληνικό λαό. Όπως είπε: «Κάτι ακόμα πιο σημαντικό για εμένα είναι η ποιότητα των ανθρώπων που ζουν σε αυτό τον τόπο. Έχω ζήσει σε έξι χώρες κι έχω επισκεφθεί ογδόντα άλλες χώρες του κόσμου αλλά πουθενά δεν έχω συναντήσει ανθρώπους τόσο ζεστούς και τόσο εκδηλωτικούς όσο είναι οι Έλληνες. Επίσης εκτιμώ το γεγονός ότι οι Έλληνες έχουν μια ιδιαίτερη σχέση με τις Ηνωμένες Πολιτείες. Κάπου τρία εκατομμύρια ελληνοαμερικανοί ζούνε στις Ηνωμένες Πολιτείες και εκατό χιλιάδες Αμερικανοί ζούνε στην Ελλάδα. Το γεγονός αυτό καθώς και το ότι έχω αναπτύξει τόσες πολλές προσωπικές φιλίες με έλληνες θα ενεργούν ως μαγνήτες και θα με κάνουν να βρίσκω τρόπους να ικανοποιώ την επιθυμία μου να επισκέπτομαι την Ελλάδα».